Game of Thrones

**Igra prijestolja **(eng. Game of Thrones) je američka srednjovjekovna fantastična televizijska serija koju su kreirali David Benioff i D. B. Weiss u suradnji s televizijskom kućom HBO. Serija je adaptacija novela "Pjesme vatre i leda", Georgea R. R. Martina, od kojih je prva po redu "Igra prijestolja".  Serija je snimana u filmskom studiju u Belfastu te na lokacijama u Sjevernoj Irskoj, Malti, Škotskoj, Hrvatskoj, Islandu, Sjedinjenim Američkim Državama i Maroku. Premijera serije održala se na HBO-u u SAD-u 17.travnja 2011. Dva dana nakon premijere četvrte sezone u Travnju 2014., HBO je obnovio Igru prijestolja za petu i šestu sezonu.

Serija je smještena na izmišljenim kontinentima Westerosu i Essosu na kraju ljetnog desetljeća, te isprepliće nekoliko područja radnji. Prvo područje prati sljedbenike nekoliko plemenitih kuća u građanskome ratu za željezno prijestolje sedam kraljevstava, drugo područje pokriva nadolazeću opasnost predstojeće zime i mitska bića sa Sjevera, treće područje prikazuje radnju koja se vrti oko posljednjeg potomka velike dinastije koji želi svojoj dinastiji vratiti prijestolje. Kroz "moralno otuđene" likove, serija se bavi piranjima hijerarhije, religije, odanosti, korupcije, građanskog rata, zločina i kazne.

Igra prijestolja privukla je rekordan broj gledatelja na HBO i pridobila fanove diljem svijeta. Serija je pridobila pozitivne ocijene kritičara obzirom na količinu golotinje, psovanja kao i fizičkog i seksualnog nasilja. Serija je osvojila velik broj nagrada i nominacija kao što su nagrada Emmy-a za najbolju dramsku seriju (u sve tri sezone), nominacija Zlatnog globusa za najbolju televizijsku seriju, i još mnoge. Peter Dinklage osvojio je nagradu Emmy za najboljeg glumca u seriji ulogom Tyriona Lannistera.
## Glumačka postava i likovi

Sean Bean predvodi mnogobrojnu glumačku postavu u prvoj sezoni kao Lord Eddard "Ned" Stark, patrijarh glavne obitelji serije - Starkova. Njegovu ženu, Catelyn Stark (rođ. Tully) glumi Michelle Fairley. Njihova djeca su Robb (Richard Madden), Sansa (Sophie Turner), Arya (Maisie Williams) i Bran (Isaac Hempstead Wright). Kit Harington glumi Nedovog sina kojeg ima s drugom ženom, Jona Snowa, a Alfie Allen glumi Theona Greyjoya političkog taoca štićenika Lorda Starka. Kralja Roberta Baratheona glumi Mark Addy, a njegovu ženu, kraljicu Cersei Lannister, glumi Lena Headey. Kraljica ima dva brata: blizanca Ser Jaime Lannistera (Nikolaj Coster-Waldau) i pametnog patuljka Tyriona (Peter Dinklage). Najstariji sin kralja i kraljice je princ Joffrey Baratheon (Jack Gleeson), a njegov *bodyguard* je Sandor "The Hound" Clegane (Rory McCann). Aidan Gillen glumi Petyra "Littlefinger" Baelisha.

Preko mora (*Narrow Sea*) nalaze se Viserys (Harry Lloyd) i Daenerys "Dany" Targaryen (Emilia Clarke), prognana djeca prethodnog kralja kojeg je kralj Robert svrgnuo, a njih dvoje otjerao. Sada oboje žele natrag na prijestolje. Dany je udana za Khala Drogoa (Jason Momoa), vođa Dothrakija, uz obećanje da će skupiti vojsku za Visere. Iain Glen glumi prognanog kneza Joraha Mormonta koji se zakleo na pomoć i zaštitu Visera.

## Produkcija
### Koncepcija i razvoj
Razvoj serije započeo je još u siječnju 2007. godine. Nakon što su otkupili prava na ekranizaciju romana u međunarodnu kabelsku televizijsku seriju, HBO je unajmio Davida Benioffa i D. B. Weissa da napišu seriju i djeluju u njoj kao izvršni producenti. Prvotno je planirano da sve epizode osim jedne pišu njih dvojica, a tu jednu bi napisao sam autor romana George R. R. Martin. Međutim, Jane Espenson i Bryan Cogman su kasnije unajmljeni da napišu po jednu epizodu prve sezone.

Benioff se humoristično našalio da će adaptacija serije ličiti na "Sopranose u Međuzemlju", referirajući se na njezin intrigantan zaplet i mračan prizvuk u svijetu fantazije. Budžet serije *Igra prijestolja* sličan je onome koji je imala serija Rim. Pilot epizoda je navodno koštala između 5 i 10 milijuna dolara, a kompletan budžet prve sezone je procijenjen na 50-60 milijuna dolara.

HBO je unajmio eksperta za jezik, Davida J. Petersona koji je razvio jezik Dotharkija: "Jezik posjeduje svoj jedinstveni zvuk, opsežan rječnik s preko 1800 riječi i kompleksnu gramatičku strukturu". Prva i druga verzija scenarija pilot epizode, autora Benioffa i Weissa, poslana je HBO-u u kolovozu 2007. odnosno u lipnju 2008. godine. Iako su se obje verzije svidjele HBO-u, pilot epizoda nije naručena sve do studenog 2008. godine, a cijeli proces vjerojatno je odugovlačio poznati štrajk scenarista 2007/2008.

### Dodjeljivanje uloga
#### Prva sezona
5. svibnja 2009. godine službeno je objavljeno da će Peter Dinklage glumiti Tyriona Lannistera u pilot epizodi koju će režirati Tom McCarthy. 19. srpnja 2009. godine nastavilo se s objavljivanjem odluka o dodjeli glumaca, uključujući i objavu da je Sean Bean izabran za ulogu Neda Starka  čime su se potvrdile glasine stare nekoliko dana. Ostali glumci koji su potpisali svoje pojavljivanje u pilot epizodi bili su Kit Harington u ulozi Jona Snowa, Jack Gleeson kao Joffrey Baratheon, Harry Lloyd kao Veserys Targaryen i Mark Addy kao Robert Baratheon.

Početkom kolovoza 2009. godine otkriveno je da će lik Catelyn Stark glumiti Jennifer Ehle. 20. kolovoza nastavilo se s objavama, pa je tako najavljeno da će Nikolaj Coster-Waldau glumiti Jamiea Lannistera, Tamzin Merchant lik Daenerys Targaryen, Richard Madden će se pojaviti u ulozi Robba Starka, Iain Glen će biti Jorah Mormont, Alfie Allen će biti Theon Greyjoy, a Sophie Turner i Maisie Williams će glumiti sestre Sansu i Aryju Stark. 1. rujna objavljeno je da će Lena Headey glumiti Cersei Lannister. 23. rujna Martin je potvrdio da je Rory McCan dobio ulogu Sandora Cleganea. 14. listopada potvrđeno je da će Isaac Hempstead-Wright glumiti Brana Starka, a tri dana kasnije objavljeno je da će Jason Momoa glumiti Khala Drogoa.

Nakon što je pilot epizoda snimljena i serija odobrena za kompletnu sezonu, službeno je objavljeno da će se promijeniti glumica za lik Catelyn pa je Michelle Fairley zamijenila Jennifer Ehle. Kasnije je također potvrđeno da će glumica Emilia Clarke zamijeniti glumicu Tanzin Merchant u liku Daenerys.

#### Druga sezona
Dva dana nakon emitiranja pilot epizode, HBO je odobrio snimanje druge sezone. Dodjeljivanje uloga za drugu sezonu započelo je u svibnju 2011. godine. HBO je najavio da će žensku ratnicu Brienne od Tartha glumiti Gwendoline Christie, bivšeg krijumčara Davosa Seawortha će glumiti Lian Cunningham, Oliver Ford Davies biti će Maester Cressen, Stephen Dillane će biti Robertov brat Stannis Baratheon, Natalie Dormer će biti Lady Margaery Tyrell, Carice van Houten će biti Melisandre od Asshaija, Gemma Whelan će biti Yara Greyjoy ("Asha" u romanima; njezino ime promijenjeno je za potrebe serije da bi se izbjegla konfuzija s Oshom), Nonso Anozie će biti Xaro Xhoan Daxos, Tom Wlaschiha će biti Jaqen H'ghar, Kerr Logan će biti Matthos Seaworth, a Roy Dotrice će biti Pyromancer Hallyne. Također, zaslužno mjesto u tri epizode druge sezone pripada Hrvatu Slavku Juragi koji tumači kralja svile.

### Lokacije snimanja
Snimanje prve sezone započelo je 26. srpnja 2010. godine u Paint Hall studiju u Sjevernoj Irskoj, te u gradu Mdina na otoku Malta. Dodatne lokacije za potrebe snimanja pilot epizode uključivale su Carncastle, Shane's Castle, Castle Ward, Magheramorne i Tollymore Forest Park - sve u Sjevernoj Irskoj. Za potrebe snimanja također je korišten i dvorac Doune u Škotskoj. Serija se od druge sezone snima i u Dubrovniku.

## Kritike i nagrade

Razni mediji opisivali su da je iščekivanje početka prikazivanja serije vrlo veliko, uz mnoštvo obožavatelja koji pozorno prate svaku novu vijest vezanu za razvoj iste. Do travnja 2011. godine, mnogi zabavni mediji stavili su seriju na vrhu svojih lista "najiščekivanijih serija godine".

Većina kritika za seriju su bile vrlo pozitivne od čega su posebno hvaljene visoka produkcija, scenografija, neodoljivi likovi, a poseban je naglasak stavljen na djecu koja glume svoje uloge. Tim Gooman je u svojoj kritici za Hollywood Reporter napisao: "Već nakon nekoliko prvih minuta pilot epizode serije *Igra prijestolja* jasno je da se isplatilo toliko dugo čekati". Mary McNamara iz Los Angeles Timesa prozvao ju je "...odličnom serijom političkih i psiholoških intriga prepunom sjajnih likova, isprepletenu mračnim zapletima i uz dodir prave fantazije". Linda Stasi iz New York Posta dala je seriji tri i pol od četiri zvjezdice: "Scenografija, gluma i nevjerojatni setovi naprosto oduzimaju dah". Mnogi kritičari hvalili su glumca Petera Dinklagea koji u seriji glumi lika Tyriona Lannistera. Ken Tucker za Entertainment Weekly je napisao: "...ako Dinklage na dobije nominaciju za Emmy za njegovu pametnu i odrješitu ulogu Tyriona Lannistera, bit će to prava katastrofa", dok je Mary McNamara iz Los Angeles Timesa napisala: "Ako taj čovjek ne osvoji nagradu, netko bi morao ostati bez glave".

Do 3. kolovoza 2011. godine serija *Igra prijestolja* na popularnoj web stranici Metacritic ima ocjenu 79 od 100 temeljenu na 28 zaprimljenih kritika.

Pilot epizoda emitirana 17. travnja u SAD-u privukla je 2.2 milijuna gledatelja, a sveukupno ju je pogledalo 5.4 milijuna gledatelja kroz razna emitiranja u nedjelju i ponedjeljak navečer. U Velikoj Britaniji i Irskoj pilot epizodu u ponedjeljak, 18. travnja pogledalo je 743 tisuće ljudi. HBO je službeno objavio da su snimanje druge sezone odobrili na temelju rezultata gledanosti pilot epizode. Do emitiranja posljednje epizode prve sezone 20. lipnja, gledanost u SAD-u podigla se na 3 milijuna gledatelja.

14. srpnja 2011. godine serija *Igra prijestolja* nominirana je u čak 13 kategorija za prestižnu televizijsku nagradu Emmy, uključujući i nominacije u kategorijama najbolje serije (drama), najbolje glumačke ekipe i najboljeg sporednog glumca (Peter Dinklage kao Tyrion).

## Izvori

## Vanjske veze

*  – official US website
*  – official UK website
* ''Game of Thrones''  – exhibition website
* 
* Fan sites mentioned in the article:
:**[http://westeros.org Westeros]* – news and discussion
:**[http://winteriscoming.net Winter Is Coming]* – news and discussion
:**[http://towerofthehand.com Tower of the Hand]* – readings
:**[http://podcastoficeandfire.com A Podcast of Ice and Fire]* – fan podcast